Signe Riisalo		
Sotsiaalministeerium	
	
 	06.12.2024 nr 1-12/1386 - 1	

	
	
Pöördumine		

Austatud Signe Riisalo	

Pöördun Teie poole ettepanekuga muuta liikumispuudega ja pimedat inimest teenindava sõiduki parkimiskaardi (edaspidi parkimiskaart) väljastamise korda arvestades allpool toodud argumente.
Kehtiva liiklusseaduse  § 167 lg 4 kohaselt annab parkimiskaarte välja kohalik omavalitsus. Liiklusseaduse § 167 lg 3 kohaselt kehtestab parkimiskaardi vormi ja väljaandmise tingimused sotsiaalminister määrusega.
Parkimiskaardi vorm ja väljaandmise tingimused kehtestati sotsiaalministri   23. detsembri 2010 määrusega nr 90 "Liikumispuudega või pimedat inimest teenindava sõiduki parkimiskaardi vormja väljaandmise tingimused"   (edaspidi määrus). Määruse § 3 lg 2 p 1 ja 2 kohaselt on parkimiskaardi andmise aluseks sotsiaalkindlustusameti (edaspidi amet) väljastatud puude tuvastamise otsus.
Tallinna linnas annab parkimiskaarte Tallinna Transpordiamet. Parkimiskaartide kohta sisestatakse Tallinna parkimiskorralduse andmekogusse (edaspidi andmekogu), andmed (parkimiskaardi number, kehtivus), mille abil on võimalik tuvastada ja kontrollida väljaantud parkimiskaartide kehtivust, seda küll ainult Tallinna haldusterritooriumil. Andmekogu vastutav töötleja on Tallinna Transpordiamet ja tarkvara omanik on AS Ühisteenused. 
Probleemid seoses parkimiskaartide andmise ja kasutamisega
Kuna parkimiskaarte antakse kohaliku omavalitsuse poolt, puudub ühtne ja tsentraalne arvestus ja kontroll isikutele väljaantud parkimiskaartide kohta ja nende kasutamisel liikluses. LS § 68 lg 2 ja lg 3 kohaselt annab parkimiskaart õiguse tasuta parkida kohaliku omavalitsuse avalikel parkimiskohtadel ning õiguse parkida ja peatuda liiklusseaduses toodud juhtudel parkimist ja peatumist keelavate märkide mõjupiirkonnas. Seadusega antud õigused on toonud kaasa parkimiskaartide massilise (eriti Tallinna linnas) taotlemise ja andmise, aga ka kahjuks väärkasutamise. Tsentraalse arvestuse puudumine parkimiskaartide väljastamisel, kuna väljastajateks on kõik omavalitsused ning puudub ühtne ülevaade väljastatud kaartide kehtivusest, tingib olukorra, kus puudub võimalus kontrollida parkimiskaartide kehtivust ja kasutamise õiguspärasust parkimisel. 
Parkimiskaartide andmine omavalitsuste lõikes on erinev, reeglina peetakse arvestust exceli tabelina, mis tingib olukorra, kus parkimiskaartide kehtivust sõiduki parkimisel ei ole võimalik ülevabariigiliselt kontrollida. Tallinna Transpordiametile teadaolevalt korraldatakse parkimiskaartide väljaandmist ja kasutamise kontrollimist elektroonilise andmekogu vahendusel üksnes Tallinnas.
Parkimiskaartide taotlemisel avaldavad liikumistakistusega ja pimedad inimesed pahameelt asjaajamise korraldamise üle, mille kohaselt neid jooksutatakse põhjendamatult erinevate ametite vahel, samal ajal kui amet, kes annab puude tuvastamise otsuse võiks anda kohe ka parkimiskaardi. Selgituseks nii palju, et amet annab isikutele välja ka puudega isiku kaarte, mis ei asenda küll parkimiskaarti, kuid on praktikas väljakujunenud parkimiskaardi andmise üheks iseseisvaks aluseks. Praktikas tellib parkimiskaardid amet, kes jaotab need kohaliku omavalitsuse taotluse alusel omavalitsustele.  Vähendamaks asjatut bürokraatiat parkimiskaartide jaotamisel kohalikele omavalitsustele, parkimiskaartide andmisel ja parkimiskaardi taotlejate ebamõistlikku koormamist asjaajamisel, oleks otstarbekas tsentraliseerida ja koondada parkimiskaartide arvestus, andmine ja järelevalve kasutamisel ühe ametiasutuse vastutusvaldkonda kogu vabariigis. 
Kuna liikumispuude tuvastamise otsuse teeb amet, on otstarbekas anda isikutele parkimiskaartide väljastamine keskselt ühe ameti pädevusse. Ametil on kokku 18 klienditeeninduspunkti, mis katab valdavas osas Eesti haldusterritooriumi ning nende teeninduspunktide kaudu on võimalik ka korraldada ameti poolt parkimiskaartide andmine kasutades selleks Tallinna linna andmekogu võimalusi. AS Ühisteenused kinnitusel on võimalik anda andmekogusse andmete sisestamise õigus andmekogu volitatud töötlejale ja seda ka üle vabariigi. Sellega oleks võimalik luua (ka ajutiselt, kuni riik loob oma andmebaasi) ühtne ja tsentraliseeritud üleriigiline andmebaas parkimiskaartide arvestuse, andmise ja liikluses kasutamise üle. Parkimiskaartide andmisel ei ole tegemist suure töökoormusega: nii antakse Tallinna näitel kuus keskmiselt 190  parkimiskaarti ning selle töö teeb Tallinna Transpordiametis üks ametnik muude tööülesannete täitmise kõrval.
Ettepanek parkimiskaartide väljaandmise korra muutmiseks.
Eeltoodud argumente arvestades on otstarbekas ja põhjendatud anda parkimiskaartide väljastamine sotsiaalkindlustusameti pädevusse.
Parkimiskaartide andmisega ameti vastutusvaldkonda suureneb ühelt poolt kontroll parkimiskaartide arvestuse, andmise ja liikluses kasutamise üle ning teiselt poolt väheneks parkimiskaartide andmisega seotud erinevate asutuste halduskoormus.
Parkimiskaartide andmine riiklikule ametile vähendaks oluliselt taotlejate ebamõistlikku koormamist parkimiskaartide taotlemisel (jooksutamist ametkondade vahel) ja võimaldaks parkimiskaarti taotleda juba koos puude tuvastamise otsusega üheaegselt.
Eeltoodut arvestades palun algatada protsess parkimiskaartide väljastamise üleandmiseks kohalikelt omavalitsustelt Sotsiaalkindlustusametile.

Lugupidamisega	

	
(allkirjastatud digitaalselt)	
Kristjan Järvan	
abilinnapea

Indrek Gailan
5671 2250 indrek.gailan@tallinnlv.ee